b'\n_START_ARTICLE_\nDry martini\n_START_PARAGRAPH_\nDry martini er den mest kendte af alle de klassiske cocktails og indeholder  gin og t\xc3\xb8r hvid vermouth serveret i et isafk\xc3\xb8let cocktailglas der har en indtil 10 centiliter stor kegleformet sk\xc3\xa5l p\xc3\xa5 en slank stilk og stabil fod._NEWLINE_Forholdet mellem gin og vermouth variererer efter smag og tradition. Typisk tils\xc3\xa6ttes i et mixerglas halvt fyldt med is et st\xc3\xa6nk Orange bitter, 1 del t\xc3\xb8r hvid vermouth og 2 til 5 dele gin. Det omr\xc3\xb8res og  serveres gennem en strainer i et koldt cocktailglas. Til sidst presses nogle dr\xc3\xa5ber olie fra en citronskr\xc3\xa6l i._NEWLINE_Feinschmeckere ynder dog at g\xc3\xb8re deres dry martini ekstra t\xc3\xb8r, og forholdet 1 del vermouth til 7 dele gin er ikke ukendt. Der er udbredt uenighed om hvorvidt cocktailen skal garneres - og om det i s\xc3\xa5 fald skal v\xc3\xa6re med oliven, citronskr\xc3\xa6l eller perlel\xc3\xb8g. \xc3\x86stetisk b\xc3\xb8r en dry martini fremtr\xc3\xa6de kold og klar med en fin, ren og fyldig aroma._NEWLINE_En dry martini regnes som velkomstdrinkenes konge.'